钦定古今图书集成/明伦汇编/皇极典/第224卷 > 《贺万寿节表》明·袁炜
## 钦定古今图书集成/明伦汇编/皇极典/第224卷 > 《贺万寿节表》明·袁炜

皇天昭特眷，开贞元妙合之昌期；圣主握灵图，会历
象希逢之奇数。际中秋而臻诞节，适同日而遇景躔。
应圣神永命之符，洽臣庶齐天之祝。恭惟皇上心涵
太始，道贯重元。以日月为光，以雨露为泽，以雷霆为
威，二仪总归于阖辟，以阴阳为瑞，以四时为柄，以星
辰为纪，万化咸属于纲维。敬授人时，顺五行而调六
气，钦若天道；齐七政以叙九功，甘雨屡祈而应祈。灵
贶昭孚于夏序，太阳当食而不食，庥祥叠现于朔辰。
信至德卓冠于无伦，斯元机聿彰于旷世。兹者律谐
南吕，瑞启上旬。届震夙之期，协休征之旦。岁在酉而
月亦在酉，候正金衡；诞轮丁而度亦轮丁，光联玉纬。
电虹焕彩，清秋耀毓圣之祥；木火通明，紫极注常生
之照。虽巧历莫穷其秘，实上帝默运其枢。自生民以
来，未有妙于今日；惟圣人首出，独能合乎先天。是造
化千百年之祯，久储而始发；我皇上亿万载之纪，不
占而有孚矣。臣等叨列九曹，懽逢二庆。仰诞辰之创
见，知遐龄；配二极以长存，瞻景度之非常，卜圣算后
三光而难老。集衣冠于万国，共称北斗之觞，率拜舞
于千官，永献南山之颂。伏愿佩珍符而久视，御玉历
以常安，格太清，奠太宁，显太平于有象。敛万福，享万
禄，弥昌万寿于无疆。